Document ID: 32009D0102

Reference:
6.2.2009
LV
Eiropas Savienības Oficiālais Vēstnesis
L 37/5
PADOMES LĒMUMS
(2008. gada 4. novembris),
ar ko piešķir Kopienas vidēja termiņa finansiālo palīdzību Ungārijai
(2009/102/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) Nr. 332/2002 (2002. gada 18. februāris), ar ko izveido vidēja termiņa finansiālas palīdzības mehānismu attiecībā uz dalībvalstu maksājumu bilancēm (1), un jo īpaši tās 3. panta 2. punktu,
ņemot vērā Komisijas priekšlikumu pēc apspriešanās ar Ekonomikas un finanšu komiteju (EFK),
tā kā:
(1)
Ar Lēmumu 2009/103/EK (2) Padome nolēma piešķirt Ungārijai savstarpēju palīdzību.
(2)
Neraugoties uz cerētajiem uzlabojumiem tekošā konta bilancē, ir paredzams, ka Ungārijai 2008. un 2009. gadā būs vajadzīgs ārējais finansējums aptuveni 20 miljardu euro apmērā, jo, kā liecina pēdējās norises finanšu tirgos, ir iespējama kapitāla un finanšu konta stāvokļa strauja pasliktināšanās un strauja neto ieguldījumu aizplūšana.
(3)
Ir pamatoti, izmantojot vidēja termiņa finansiālas palīdzības mehānismu attiecībā uz dalībvalstu maksājumu bilancēm, ko izveidoja ar Regulu (EK) Nr. 332/2002, piešķirt Ungārijai Kopienas atbalstu līdz 6,5 miljardu euro apmērā. Šī palīdzība jāsniedz līdztekus Starptautiskā Valūtas fonda aizdevumam 10,5 miljardu SDR apmērā (apmēram 12,5 miljardi euro) saskaņā ar rezerves vienošanos, ko plānots apstiprināt 2008. gada 6. novembrī. Arī Pasaules Banka ir piekritusi sniegt Ungārijai aizdevumu viena miljarda euro apmērā.
(4)
Šī palīdzība būtu jāpārvalda Komisijai, kurai pēc apspriešanās ar EFK būtu jāvienojas ar Ungārijas iestādēm par konkrētiem ekonomikas politikas nosacījumiem, saskaņā ar kuriem šī finansiālā palīdzība tiek piešķirta. Šie nosacījumi būtu jāparedz saprašanās memorandā. Sīkāk izstrādāti finanšu nosacījumi aizdevuma līgumā būtu jāprecizē Komisijai.
(5)
Palīdzība būtu jāsniedz, lai atbalstītu Ungārijas maksājumu bilances ilgtspējību un lai tādējādi palīdzētu Ungārijai pašreizējos ekonomikas un finanšu apstākļos sekmīgi īstenot valdības ekonomikas politikas programmu,
IR PIEŅĒMUSI ŠO LĒMUMU.
1. pants
1.   Kopiena nodod Ungārijas rīcībā vidēja termiņa aizdevumu, kura maksimālais apjoms ir 6,5 miljardi euro, ar maksimālo vidējo dzēšanas termiņu uz pieciem gadiem.
2.   Šī Kopienas finansiālā palīdzība ir pieejama divu gadu laikā, sākot no pirmās dienas pēc tam, kad ir stājies spēkā šis lēmums.
2. pants
1.   Šo palīdzību Komisija pārvalda tādā veidā, lai tas atbilstu Ungārijas saistībām un Padomes ieteikumiem, jo īpaši attiecībā uz valsts reformu programmas īstenošanu, kā arī konverģences programmu un pārmērīga budžeta deficīta novēršanas procedūru.
2.   Komisija pēc apspriešanās ar EFK vienosies ar Ungārijas iestādēm par īpašiem ekonomikas politikas nosacījumiem, saskaņā ar kuriem šī finanšu palīdzība tiek piešķirta, kā to paredz 3. panta 4. punkts. Šos nosacījumus paredz saprašanās memorandā atbilstīgi šā panta 1. punktā minētajām saistībām un ieteikumiem. Sīkāk izstrādātus finanšu nosacījumus Komisija precizē aizdevuma līgumā.
3.   Sadarbībā ar EFK Komisija regulāri pārbauda, vai tiek ievēroti ekonomikas politikas nosacījumi, saskaņā ar kuriem šī palīdzība piešķirta. Komisija EFK informē par iespējamu aizņēmumu refinansēšanu vai finanšu nosacījumu pārstrukturēšanu.
3. pants
1.   Kopienas finansiālo palīdzību Komisija nodod Ungārijas rīcībā ne vairāk kā piecās daļās, kuru apjoms jānosaka saprašanās memorandā.
2.   Pirmo daļu izmaksā ar nosacījumu, ka stājas spēkā aizdevuma līgums un saprašanās memorands, un pamatojoties uz to, ka Ungārijas parlamentam tiks iesniegti tiesību aktu grozījumi 2009. gada budžeta projektam, kura mērķis ir sasniegt budžeta deficītu 2,6 % no IKP apmērā un kurā ir iekļauti galvenie budžeta pasākumi.
3.   Ja aizdevuma finansēšanas nolūkā nepieciešams, ir atļauti pienācīgi procentu mijmaiņas darījumi ar visaugstākās kredītkvalitātes partneriem.
4.   Lēmumu par turpmāko daļu izmaksu Komisija pieņems pēc tam, kad būs saņēmusi atzinumu no EFK. Pārējo daļu izmaksa notiks, ja apmierinoši tiks izpildīta Ungārijas valdības jaunā ekonomikas programma, tostarp Ungārijas konverģences programma un jo īpaši īpašie ekonomikas politikas nosacījumi, kas paredzēti saprašanās memorandā.
Cita starpā šajos politikas nosacījumos būtu jāietver:
a)
rezultāti fiskālās konsolidācijas jomā, ko valdība ir plānojusi savā jaunajā programmā atbilstīgi Padomes 2006. gada 10. oktobra ieteikumam saskaņā ar pārmērīga budžeta deficīta novēršanas procedūru, kā arī Padomes 2007. gada novembra atzinumam par atjaunināto konverģences programmu, jo īpaši attiecībā uz 2009. gada budžeta deficīta mērķi;
b)
īpaši pasākumi, lai kontrolētu izdevumus, no kā ir atkarīga plānotā konsolidācijas procesa norise;
c)
rezultāti saistībā ar fiskālās pārvaldības reformu, nostiprinot iestāžu sistēmu un ieviešot vidēja termiņa fiskālos noteikumus atbilstīgi projekta priekšlikumam, ko pašlaik apspriež Ungārijas parlamentā;
d)
finanšu nozares regulējums un pārraudzības reformas un iestāžu jaudas palielināšana, lai efektīvi risinātu maksātspējas un likviditātes problēmas; un
e)
citi strukturālas reformas pasākumi, kas veicami Lisabonas stratēģijas kontekstā, piemēram, pastiprināt stimulus integrācijai darba tirgū, palielināt nodarbinātības rādītājus un sekmēt valsts finanšu ilgtermiņa ilgtspējību.
Šis lēmums ir adresēts Ungārijas Republikai. To publicē Eiropas Savienības Oficiālajā Vēstnesī.
Briselē, 2008. gada 4. novembrī
Padomes vārdā —
priekšsēdētājs
A. VONDRA
(1)  OV L 53, 23.2.2002., 1. lpp.
(2)  Skatīt šā Oficiālā Vēstneša 7. lpp.

Summary:
Finanšu palīdzība Ungārijai
Finanšu palīdzība Ungārijai
KOPSAVILKUMS:
Lēmums 2009/102/EK par vidēja termiņa finansiālās palīdzības piešķiršanu Ungārijai
KĀDS IR ŠĪ LĒMUMA MĒRĶIS?
Eiropas Savienība (ES) un dažādas starptautiskas organizācijas Ungārijai sniedza finanšu palīdzību laikā no 2008. gada līdz 2010. gadam.
Šīs palīdzības tiesisko pamatu veidoja Regula (EK) Nr. 332/2002, kas ļauj ES sniegt vidēja termiņa finansiālu palīdzību ES valstīm, kuras neietilpst eurozonā un kurām ir grūtības saistībā ar to maksājumu bilancēm.
SVARĪGĀKIE ASPEKTI
2008. gada novembrī ES vienojās piešķirt Ungārijai EUR 20 miljardus 2008.–2009. gada periodam. Finansējumu nodrošināja:
ES: EUR 6,5 miljardus ar ES maksājumu bilances palīdzības programmu;
Starptautiskais Valūtas fonds (SVF): aptuveni EUR 12,5 miljardus;
Pasaules Banka: EUR 1 miljardu.
Apmaiņā pret aizdevumiem Ungārija apņēmās panākt uzlabojumus šādās jomās:
fiskālā konsolidācija* un izdevumu kontrole;
fiskālās pārvaldības reforma;
cenu stabilitāte;
banku sektora stabilitāte;
finanšu sektora regulējuma un uzraudzības reformas;
dažādas strukturālas reformas.
Ungārija kopumā saņēma EUR 5,5 miljardus no ES un EUR 8,7 miljardus no SVF. Tā neizmantoja Pasaules Bankas palīdzību.
Pēc programmas noslēguma 2010. gada novembrī Eiropas Komisija sāka uzraudzību pēc programmas darbības beigām, organizējot sešas pārskata misijas uz Ungāriju.
Uzraudzību beidza 2015. gada janvārī, kad Ungārija bija atmaksājusi vairāk nekā 70 % no ES aizdevuma.
2011. gada novembrī Ungārija otrreiz lūdza ES finansiālu palīdzību. Tomēr beigās tā nebija nepieciešama, jo Ungārija spēja iegūt finansējumu starptautiskajos tirgos.
KOPŠ KURA LAIKA ŠIS LĒMUMS IR PIEMĒROJAMS?
              
Tas ir piemērojams kopš 2008. gada 5. novembra.
KONTEKSTS
2002. gada februārī Eiropas Savienības Padome pilnvaroja ES izsniegt aizdevumus ES valstīm, kurās ir vai kurām draud nopietnas finanšu stabilitātes vai kapitāla aprites grūtības.
Šī finanšu palīdzība ir pieejama tikai valstīm, kuras neizmanto euro.
Ungārija pirmoreiz lūdza palīdzību 2008. gada oktobrī saistībā ar ievērojamiem tirgus satricinājumiem un valdības grūtībām refinansēt valsts parādu.
Plašāka informācija:
sadaļa “Maksājumu bilances palīdzība Ungārijai” Eiropas Komisijas tīmekļa vietnē.
* GALVENIE TERMINI
              
Fiskālā konsolidācija: process, ar kuru samazina valsts budžeta deficītu un parādu uzkrāšanos.
PAMATDOKUMENTS
            
Padomes Lēmums 2009/102/EK (2008. gada 4. novembris), ar ko piešķir Kopienas vidēja termiņa finansiālo palīdzību Ungārijai (OV L 37, 6.2.2009., 5.–6. lpp.)
SAISTĪTIE DOKUMENTI
            
Padomes Regula (EK) Nr. 332/2002 (2002. gada 18. februāris), ar ko izveido vidēja termiņa finansiālas palīdzības mehānismu attiecībā uz dalībvalstu maksājumu bilancēm (OV L 53, 23.2.2002., 1.–3. lpp.)
Regulas (EK) Nr. 332/2002 turpmākie grozījumi ir iekļauti pamattekstā. Šai konsolidētajai versijai ir tikai dokumentāla vērtība.
Pēdējo reizi atjaunots: 24.01.2017